**Ministru kabineta noteikumu projekta**

**„Grozījums Ministru kabineta 2006.gada 27.jūlija noteikumos Nr.603 „Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma atsavināšanu vai lietošanas tiesību ierobežošanu””** **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. Atsauce uz Deklarāciju par Ministru kabineta iecerēto darbību, politikas plānošanas dokumentu un citiem dokumentiem, kuros dots uzdevums izstrādāt normatīvā akta projektu | Sabiedrības vajadzībām nepieciešamā nekustamā īpašuma atsavināšanas likuma 20. panta otrā daļa. |
| 2. Pašreizējās situācijas raksturojums | Enerģētikas likuma 24.panta pirmajā daļā noteikts, ka energoapgādes komersants atlīdzina nekustamā īpašuma īpašniekam zaudējumus, kas tieši saistīti ar jaunu energoapgādes komersanta objektu ierīkošanu vai esošo objektu ekspluatācijas un remonta nodrošināšanu. Minētā likuma 24.panta 1.1daļā noteikts, ka energoapgādes komersants atlīdzina nekustamā īpašuma īpašniekam par nekustamā īpašuma lietošanas tiesību ierobežošanu vai atsavināšanu, savukārt 24.panta 1.2 daļā iekļauts deleģējums Ministru kabinetam noteikt kārtību, kādā aprēķināma un izmaksājama atlīdzība. Izpildot minēto deleģējumu, Ministru kabinets ir izdevis 2006.gada 27.jūlija noteikumus Nr.603 „Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma atsavināšanu vai lietošanas tiesību ierobežošanu” (turpmāk – noteikumi Nr.603), kuri regulē kārtību, kādā aprēķina un izmaksā atlīdzību par energoapgādes objekta ierīkošanai vai rekonstrukcijai nepieciešamā nekustamā īpašuma lietošanas tiesību ierobežošanu vai atsavināšanu. 2011. gada 1. janvārī stājās spēkā Sabiedrības vajadzībām nepieciešamā nekustamā īpašuma atsavināšanas likums. Minētais likums regulē to nekustamo īpašumu atsavināšanas kārtību, kas nepieciešami sabiedrības vajadzību nodrošināšanai. Tādējādi minētajā likumā iekļautais regulējums attiecināms arī uz tiem nekustamajiem īpašumiem, kas tiek atsavināti energoapgādes objekta ierīkošanai vai rekonstrukcijai, ja šīs sabiedrības vajadzības nav iespējams nodrošināt ar citiem līdzekļiem. Ievērojot minēto, nepieciešams precizēt noteikumus Nr.603, no tiem izslēdzot regulējumu, kas attiecināms uz atlīdzības noteikšanu un izmaksāšanu par energoapgādes objektu ierīkošanai vai rekonstrukcijai nepieciešama nekustamā īpašuma atsavināšanu. Jautājumi, kas saistīti ar atlīdzības par nekustamā īpašuma atsavināšanu sabiedrības vajadzībām tiek regulēti Sabiedrības vajadzībām nepieciešamā nekustamā īpašuma atsavināšanas likumā, savukārt jautājumi, kas saistīti ar atlīdzības apmēra noteikšanu par nekustamā īpašuma atsavināšanu sabiedrības vajadzībām tiks regulēti uz Sabiedrības vajadzībām nepieciešama nekustamā īpašuma atsavināšanas likuma 20.panta otrajā daļā iekļautā deleģējuma pamata izdotajos Ministru kabineta noteikumos.  |
| 3. Saistītie politikas ietekmes novērtējumi un pētījumi | Nav.  |
| 4. Tiesiskā regulējuma mērķis un būtība | Kad Enerģētikas likuma 24.panta 1.2 daļā tika iekļauts deleģējums Ministru kabinetam noteikt atlīdzības aprēķināšanas un izmaksāšanas kārtību par energoapgādes objekta ierīkošanu vai rekonstrukciju, atlīdzības noteikšanas un izmaksāšanas kārtība par sabiedrības vajadzībām nepieciešamu nekustamo īpašumu nebija regulēta normatīvā līmenī. Likumdevējs attiecībā uz nekustamajiem īpašumiem, kurus atsavina energoapgādes objektu ierīkošanai vai rekonstrukcijai, Enerģētikas likumā ir devis uzdevumu Ministru kabinetam noregulēt atlīdzības noteikšanas un izmaksas kārtību. Pēc Sabiedrības vajadzībām nepieciešamā nekustamā īpašuma atsavināšanas likuma pieņemšanas likumdevējs daļu no jautājumu loka, ko attiecībā uz energoapgādes objektu ierīkošanai un rekonstrukcijai nepieciešamu nekustamo īpašumu atsavināšanu bija nodevis regulēšanai Ministru kabinetam, ir noregulējis jau likumā. Turklāt Sabiedrības vajadzībām nepieciešamā nekustamā īpašuma atsavināšanas likumā likumdevējs ir uzsvēris uz nepieciešamību noteikt vienotu nekustamā īpašuma atsavināšanas sabiedrības vajadzībām kārtību, atlīdzības noteikšanas, izmaksas un īpašuma tiesību iegūšanas kārtību neatkarīgi no tā, kādu sabiedrības vajadzību nodrošināšanai nekustamais īpašums tiek atsavināts.Ievērojot minēto un to, ka Sabiedrības vajadzībām nepieciešamā nekustamā īpašuma atsavināšanas likums regulē arī atlīdzības par atsavināmo nekustamo īpašumu izmaksāšanas kārtību, vienotas atlīdzības izmaksāšanas kārtības ievērošanas nolūkā nepieciešams no noteikumiem Nr.603 izslēgt normas, kas regulē atlīdzības izmaksāšanas kārtību, lai novērstu situāciju, ka atlīdzība par nekustamā īpašuma atsavināšanu sabiedrības vajadzībām tiek noteikta dažādi – atkarībā no nekustamā īpašuma atsavināšanas mērķa.Uz Sabiedrības vajadzībām nepieciešamā nekustamā īpašuma atsavināšanas likuma 20.panta otrajā daļā iekļautā deleģējuma pamata tiks izdoti Ministru kabineta noteikumi, kas regulēs atlīdzības par atsavināmo nekustamo īpašumu noteikšanas kārtību, tādēļ, lai nodrošinātu to, ka atlīdzība par visiem sabiedrības vajadzībām atsavināmajiem nekustamajiem īpašumiem (neatkarīgi no tā, kādas sabiedrības vajadzības atsavināšana nodrošinās) tiek noteikta, piemērojot vienotu kārtību, – no noteikumu Nr.603 izslēdzamas normas, kas regulē atlīdzības noteikšanas kārtību.Pēc noteikumu projekta spēkā stāšanās, Enerģētikas likuma 24.panta 1.2 daļā iekļautais deleģējums Ministru kabinetam noteikt atlīdzības un izmaksāšanas kārtību par energoapgādes objekta ierīkošanu vai rekonstrukciju būs izpildīts šādi:1. Atlīdzības aprēķināšanas un izmaksas kārtību par nekustamā īpašuma lietošanas tiesību ierobežošanu regulēs noteikumi Nr.603;2. Atlīdzības aprēķināšanas kārtību par nekustamā īpašuma atsavināšanu sabiedrības vajadzībām, ja šīs vajadzības nebūs iespējams nodrošināt citādi, regulēs Sabiedrības vajadzībām nepieciešamā nekustamā īpašuma atsavināšanas likums (noteikti kritēriji, kas ņemami vērā nosakot atlīdzību) un Ministru kabineta noteikumi, kas izdoti uz Sabiedrības vajadzībām nepieciešamā nekustamā īpašuma atsavināšanas likuma 20.panta otrajā daļā iekļautā deleģējuma pamata (paredzēta atlīdzības noteikšanas procesuālā kārtība).3. Atlīdzības izmaksāšanas kārtību par nekustamā īpašuma atsavināšanu sabiedrības vajadzībām, ja atsavināšana notiks Sabiedrības vajadzībām nepieciešamā nekustamā īpašuma atsavināšanas likumā paredzētajā kārtībā, regulēs Sabiedrības vajadzībām nepieciešamā nekustamā īpašuma atsavināšanas likums. |
| 5. Projekta izstrādē iesaistītās institūcijas |  Likumprojekts izstrādāts ar Tieslietu ministra 2009.gada 4.marta rīkojumu Nr.1-1/60 izveidotā darba grupā tiesību aktu izstrādei nekustamā īpašuma atsavināšanas sabiedrības vajadzībām procesa efektivizēšanai, kurā piedalījās Tieslietu ministrijas, Ekonomikas ministrijas, Finanšu ministrijas, Reģionālās attīstības un pašvaldību lietu ministrijas, Vides ministrijas, Veselības ministrijas, Zemkopības ministrijas, Satiksmes ministrijas, Valsts zemes dienesta, Rīgas domes, Valsts akciju sabiedrības „Latvijas valsts ceļi”, valsts akciju sabiedrības „Starptautiskā lidosta „Rīga””, valsts akciju sabiedrības „Latvijas dzelzceļš”, akciju sabiedrības „Latvenergo” un biedrības „Latvijas Īpašumu Vērtētāju asociācija” pārstāvji.Darba grupa atbalsta noteikumu projektu izstrādātajā redakcijā. |
| 6. Iemesli, kādēļ netika nodrošināta sabiedrības līdzdalība | Nav attiecināms. |
| 7. Cita informācija | Ievērojot to, ka sabiedrības vajadzības, kas saistītas ar energoapgādes objektu ierīkošanu un rekonstrukciju pamatā nodrošina energoapgādes komersanti, kas ir privāto tiesību subjekti, Sabiedrības vajadzībām nepieciešama nekustamā īpašuma atsavināšanas likums un uz tā 20.panta otrajā daļā paredzētā deleģējuma pamata izdotie Ministru kabineta noteikumi neliedz energoapgādes komersantam privāttiesisko attiecību ietvaros atsavināt nekustamo īpašumu, kas nepieciešams energoapgādes objekta ierīkošanai vai rekonstrukcijai uz vienošanās pamata ar nekustamā īpašuma īpašnieku, vienojoties arī par atlīdzības apmēru (ciktāl attiecīgā komersanta akciju vai kapitāldaļu turētājus neierobežo likums „Par valsts un pašvaldību finanšu līdzekļu un mantas izšķērdēšanas novēršanu”). Sabiedrības vajadzībām nepieciešama nekustamā īpašuma atsavināšanas likums nekustamā īpašuma atsavināšanai (lai energoapgādes komersants varētu realizēt savus uzdevumus, kas saistīti ar sabiedrības vajadzību nodrošināšanu) piemērojams tikai tad, ja sabiedrības vajadzību nodrošināšanu energoapgādes komersants nevar panākt īpašuma tiesības mazāk ierobežojošā veidā, piemēram, atlīdzinot nekustamā īpašuma īpašniekam lietošanas tiesību ierobežojumus vai nav iespējams panākt vienošanos par samaksu par nekustamo īpašumu (ja līgumu slēdz energoapgādes komersants un nekustamā īpašuma īpašnieks). Vienīgi šajos gadījumos var tikt virzīta nekustamā īpašuma atsavināšana Sabiedrības vajadzībām nepieciešamā nekustamā īpašuma atsavināšanas likumā paredzētajā kārtībā un saskaņā ar minētā likuma 3.pantu šo atsavināšanu veic valsts vai pašvaldības iestāde, kuras kompetencē ir attiecīgo sabiedrības vajadzību nodrošināšana. |
| **II. Tiesību akta projekta ietekme uz sabiedrību** |
| 1. Sabiedrības mērķgrupa | Noteikumu projekts attiecas uz energoapgādes komersantiem, tajā skaitā, valsts pārvaldes iestādēm un pašvaldībām kā šo komersantu kapitāla daļu vai akciju turētājiem. Mērķauditorijas skaitlisko lielumu nav iespējams noteikt, jo nav prognozējams, cik nekustamos īpašumus nākotnē būs nepieciešams atsavināt Sabiedrības vajadzībām nepieciešamā nekustamā īpašuma atsavināšanas likumā paredzētajā kārtībā energoapgādes objektu ierīkošanai vai rekonstrukcijai. |
| 2. Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Noteikumu projektā iekļautais regulējums ietekmē arī tās personas, no kurām tiks atsavināti nekustamie īpašumi energoapgādes objektu ierīkošanai vai rekonstrukcijai. Mērķauditorijas skaitlisko lielumu nav iespējams noteikt, jo nav prognozējams, cik nekustamos īpašumus nākotnē būs nepieciešams atsavināt Sabiedrības vajadzībām nepieciešamā nekustamā īpašuma atsavināšanas likumā paredzētajā kārtībā energoapgādes objektu ierīkošanai vai rekonstrukcijai.  |
| 3. Tiesiskā regulējuma finansiālā ietekme | Nav iespējams noteikt. Finansiālā ietekme ir atkarīga no tā, cik daudz nekustamos īpašumus būs nepieciešams atsavināt. Atlīdzība par atsavināmo nekustamo īpašumu būs atkarīga no konkrētā nekustamā īpašuma vērtības un nekustamā īpašuma īpašniekam ar nekustamā īpašuma atsavināšanu nodarīto zaudējumu apmēra. |
| 4. Tiesiskā regulējuma nefinansiālā ietekme | Tiks paredzēta jauna kārtība, kādā nosakāma atlīdzība par nekustamā īpašuma atsavināšanu sabiedrības vajadzībām, kas nodrošinās arī nekustamā īpašuma īpašnieka iesaistīšanu atlīdzības noteikšanā, garantējot taisnīgas atlīdzības noteikšanu. |
| 5. Administratīvās procedūras raksturojums | Ja energoapgādes komersants nevarēs vienoties ar nekustamā īpašuma īpašnieku par nekustamā īpašuma atsavināšanu energoapgādes komersantam, valsts pārvaldes iestāde vai pašvaldība, kuras kompetencē ietilpst attiecīgo sabiedrības vajadzību (kuras realizē konkrētais energoapgādes komersants) nodrošināšana, varēs virzīt nekustamā īpašuma atsavināšanu Sabiedrības vajadzībām nepieciešamā nekustamā īpašuma atsavināšanas likumā paredzētajā kārtībā un attiecīgi šajā likumā un uz tā 20.panta otrās daļas pamata izdotajos Ministru kabineta noteikumos paredzētajā kārtībā noteikt un izmaksāt atlīdzību par atsavināmo nekustamo īpašumu. Atlīdzības noteikšanai būs nepieciešams izveidot komisiju, kas uzdos sertificētam nekustamā īpašuma vērtētājam novērtēt nekustamo īpašumu, kā arī uzdos speciālistiem vai pati aprēķinās ar atsavināšanu nodarītos zaudējumus. Gadījumā, ja atsavināšanu būs iespējams pabeigt uz vienošanās pamata ar nekustamā īpašuma īpašnieku – atlīdzība tiks izmaksāta noslēgtajā līgumā paredzētajā kārtībā, bet ja nekustamā īpašuma atsavināšana notiks piespiedu kārtā uz atsevišķa likuma pamata – atlīdzība tiks izmaksāta Sabiedrības vajadzībām nepieciešama nekustamā īpašuma IV nodaļā paredzētajā kārtībā. |
| 6. Administratīvo izmaksu monetārs novērtējums | Nav attiecināms. |
| 7. Cita informācija | Nav. |

Anotācijas III sadaļa - nav attiecināms.

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar noteikumu projektu izskatīšanai Ministru kabinetā virzāms Ministru kabineta noteikumu projekts „Taisnīgas atlīdzības par sabiedrības vajadzībām atsavināmo nekustamo īpašumu noteikšanas kārtība”, kas sagatavots, izpildot Sabiedrības vajadzībām nepieciešamā nekustamā īpašuma atsavināšanas likuma 20.panta otrajā daļā Ministru kabinetam doto deleģējumu. Par minēto Ministru kabineta noteikumu projekta izstrādi ir atbildīga Tieslietu ministrija. |
| 2. | Cita informācija | Nav. |

Anotācijas V sadaļa - nav attiecināms.

|  |
| --- |
| **VI. Sabiedrības līdzdalība un šīs līdzdalības rezultāti** |
|  1. |  Sabiedrības informēšana par projekta izstrādes uzsākšanu | Informēšanas pasākumi nav veikti. |
|  2. |  Sabiedrības līdzdalība projekta izstrādē | Nav attiecināms. |
|  3. |  Sabiedrības līdzdalības rezultāti | Nav attiecināms. |
|  4. |  Saeimas un ekspertu līdzdalība | Projekta izstrādes gaitā konsultācijas notikušas ar akciju sabiedrības „Latvenergo” un biedrības „Latvijas Īpašumu Vērtētāju asociācija” speciālistiem. Minētie speciālisti atbalsta noteikumu projektu. |
|  5. |  Cita informācija  | 2010.gada 3.novembrī portālā www.lv.lv rakstā „Īpašuma atsavināšanu regulēs jauns likums” ir publicēts Tieslietu ministrijas skaidrojums par Sabiedrības vajadzībām nepieciešamā nekustamā īpašuma atsavināšanas likumu, tajā skaitā skaidrots, kādēļ nepieciešama skaidra, vienota un caurskatāma nekustamā īpašuma atsavināšanas un atlīdzības noteikšanas kārtība. |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. Projekta izpildē iesaistītās institūcijas | No noteikumu projekta pieņemšanas izrietošos pienākumus, kas saistīti ar­ atlīdzības noteikšanu un izmaksāšanu par nekustamā īpašuma atsavināšanu, saskaņā ar Sabiedrības vajadzībām nepieciešamā nekustamā īpašuma atsavināšanas likumā un uz tā 20.panta otrajā daļā paredzētā deleģējuma izdoto Ministru kabineta noteikumu projektā iekļauto regulējumu nodrošinās valsts pārvaldes iestāde vai pašvaldība, kuras kompetencē ir no attiecīgā energoapgādes objekta ierīkošanas vai rekonstrukcijas izrietošo sabiedrības vajadzību nodrošināšana. |
| 2. Projekta izpildes ietekme uz pārvaldes funkcijām | Institūciju funkcijas un uzdevumi netiek paplašināti, bet institūcijām atlīdzības noteikšanā un izmaksāšanā būs jāpiemēro cita kārtība. |
| 3. Projekta izpildes ietekme uz pārvaldes institucionālo struktūru. Jaunu institūciju izveide | Jaunu institūciju izveidi noteikumu projekts neparedz. |
| 4. Projekta izpildes ietekme uz pārvaldes institucionālo struktūru. Esošu institūciju likvidācija | Esošās institūcijas noteikumu projekts neparedz likvidēt.  |
| 5. Projekta izpildes ietekme uz pārvaldes institucionālo struktūru. Esošu institūciju reorganizācija | Esošās institūcijas noteikumu projekts neparedz reorganizēt. |
| 5. Cita informācija | Nav. |

Tieslietu ministrs A. Štokenbergs

07.02.2011. 12:15

1745

Sanita Pieķe,

Tieslietu ministrijas Civiltiesību departamenta

Vispārējo civiltiesību nodaļas juriskonsulte

67046107, Sanita.Pieke@tm.gov.lv